الانطباع الاول من توصل للمطار بعد النزول من الطيارة مباشرة اكو فحص طبي وهو عبارة عن اخذ معلومات عن آخر البلدان الي زرتها واذا كنت تحتاج تلقيح لبعض الأمراض أو لا حسب البلدان الي زرتها آخر أسبوعين.!
بعدها توصل لضابط الجوازات بمجرد ما يسوي سكانر للجواز تشوف كدامك شاشة صغيرة بيه معلومات باللغة العربية للجوازات العربية أو لغة ثانية حسب لغة الزائر للبلد يرحب بيك ويأخذ بصمات الأصابع وصورة وبعدها تطلع من باب زجاجي تشوف كدامك مباشرة شاشة توجهك لرقم المكان الي تستلم منه جنطتك.
انتظرتنا الدليل السياحي الكورية ورحبت بينا (اهلا وسهلا، سلام عليكم)، وكالت هنيو سيوو يعني مرحبا بالكوري!وبعدها انتقلنا بالباص والطريق من المطار لسنتر سيؤول تقريبا ساعة
استلمت الغرفة وكان الفندق بشارع ايتاوان نكدر نسميه شارع العرب هناك يعتبروه الشارع الدولي تشوف بيه كل جنسيات العالم ومنهم العرب واكو مطعم عراقي صاحبه كوري والدته عراقية ووالده كوري شاب حباب شكله كوري بس من تكعد يكلك مساكم الله بالخير!!
وتوجد بهاي المنطقة هواية مطاعم تركية، باكستانية ، هندية وكلها حلال ، واسعارها مناسبة جدا
رجعنا للفندق الي كلشي بيه ع الريمونت كونترول حتى الحمام ينرادلك كتلوك حتى تعرف تستخدم الحمام هههههه
وفعلا مخلين تعليمات لاستخدامه باللغة الكورية والإنكليزية.
اليوم الثاني بوفيه الفطور غني جدا كلشي موجود بيه يعني بوفيه انترناشيونال يكدر ياكل بيه العربي والياباني والهندي والاوربي، صعدنا للباص ورحنا لمدينة ايفرلاند يعني دزني لاند كوريا مدينة لا توصف بكتابة فيها الالعاب وحديقة حيوانات وحتى رحلات سفاري كأنك بافريقيا وبيها العاب بتطور الكتروني 9 دي يعني صوت ومي وهوا وصورة المهم من تدخل بيها تصير انت بطل الفلم وتعيش مغامرة أكثر من حقيقية ، أما سكة الموت فهي لأصحاب القلوب الميتة مو القوية والعجيب بالموضوع الدور بيها ياخذ تقريب الساعة حتى يوصل السرة، سكة الموت ثلاث ارباع الوقت مكلوب وتفتر بيك يمكن بسرعة 300 كيلو متر ، المهم شفتها بس ودخت بدون ما اجربها ...
بعدين وادي السفاري تعيش بيها رحلة لأفريقيا بكل حيوانتها المفترسة والاليفة بس الفرق انه انت اباص وقريبة الحيوانات المدربة منك تشوف دب يلعب سلة!!!! طبعا حقيقة هذا الكلام،، أو قرد يركص، أو طير يجي للباص ويرجع وحده للقفص، ، حتى الحيوانات عدهم عجيبة غريبة.. قمة الروعة والجمال والرقي في التدريب، ،،
أما الكرنفالات الي تقام هناك وتجي بيها فرق من كثير بلدان مثل أوربا وروسيا وآسيا تخليك تحس انك شفت كل مهرجانات العالم بمكان واحد،، فعاليات في هذا المكان اقل ما يقال عنها أنها معجزة، ،
طبعا المكان من ابداعات شركة سامسونك وهو ملك الها وتكلفة الدخول للشخص الواحد تقريبا 50$ دولار تشمل الدخول للمدينة وكافة الفعاليات والالعاب الي بالمدينة .
و باجر اكمل وياكم باقي ايام السفرة لان ينراد الها عشرين صفحة وهسه تعبت ههههه
اتركم ويا مجموعة من الصور
المواضيع المتشابهه:
- دور العلم في بناء كوريا الجنوبية
- في كوريا الجنوبية عماره متكونه من الف باب !
- ~ْ~ْ~ْ إكسبو كوريا الجنوبية ~ْ~ْ~ْ
- فوز البحرين على كوريا الجنوبية